**Notă informativă**

**la proiectul hotărîrii Guvernului „Cu privire la organizarea şi funcţionarea Agenției Naționale pentru Cercetare și Dezvoltare”**

**Condițiile ce au impus elaborarea proiectului și finalitățile urmărite**

Unul dintre obiectivele prioritare asumate de către Guvern, reliefate în Programul de activitate al acestuia pe anii 2016-2018, rezidă în implementarea reformei administrației publice.

Pentru realizarea acestui obiectiv, prin Hotărîrea Guvernului nr. 911 din 25 iulie 2016 a fost aprobată Strategia privind reforma administrației publice pentru anii 2016-2020, iar prin Hotărîrea Guvernului nr. 1351 din 15 decembrie 2016, a fost aprobat Planul de acțiuni pe anii 2016-2018 pentru implementarea acestei Strategii.

În data de 21 septembrie curent Parlamentul Republicii Moldova a probat Legea 190/2017 pentru modificarea și completarea unor acte legislative prin care a fost modificat Codul cu privire la știință și inovare a Republicii Moldova 259/2004. În conformitate cu textul legii menționate, în Republica Moldova urmează a fi creată în subordinea Guvernului Agenția Națională pentru Cercetare și Dezvoltare.

Întru realizarea prevederilor Legii menționate, precum şi raționalizarea structurii administrației publice centrale, bazată pe prioritățile de dezvoltare social-economică și angajamentele asumate în demersul de integrare europeană, a fost inițiată elaborarea prezentului proiect de act normativ.

**Principalele prevederi ale proiectului și evidențierea elementelor noi**

Menționăm că, prezentul proiect implică crearea Agenției Naționale pentru Cercetare și Dezvoltare și reorganizarea prin fuziune (absorbție) a Instituțiilor Publice ”Agenția pentru Cercetare și Dezvoltare”, Agenției pentru Inovare și Transfer Tehnologic a Academiei de Științe a Moldovei și Centrului Proiecte Internaționale al Academiei de Științe a Moldovei. Proiectul în cauză propune spre aprobare regulamentul de activitate a Agenției create, structurii, organigramei și efectivului limită a Agenției.

**Descrierea gradului de compatibilitate a prevederilor proiectului cu legislația Uniunii Europene**

Prezentul proiect de act normativ nu contravine legislației Uniunii Europene.

**Fundamentarea economico-financiară**

La moment în cadrul Instituției Publice ”Agenția pentru Cercetare și Dezvoltare”, Agenției pentru Inovare și Transfer Tehnologic și Centrului Proiecte Internaționale al Academiei de Științe a Moldovei activează 51 de unități. Noua entitate creată, care va prelua competențele instituțiilor menționate se propune cu un efectiv de personal de 34 de unități. Diferența dintre efectivul de personal existent la moment și cel propus în cadrul Agenției nou create va permite menținerea la un nivel similar a cheltuielilor aferente administrării domeniului vizat fără a fi necesare în mărime importantă alocații bugetare suplimentare.

Proiectul presupune implicații financiare asupra bugetului de stat, legate doar de cheltuielile privind eventualele garanții sociale asigurate de legislația în vigoare, ca rezultat al reorganizării entităților sus menționate. Se estimează cheltuieli bugetare în acest sens de circa 370 mii lei însă, se remarcă totuși că, acest efort financiar în anul 2018 va fi acoperit din contul alocațiilor aprobate în bugetul de stat pentru implementarea Strategiei de reformă a administrației publice.

**Avizarea şi consultarea publică a proiectului**

În baza celor expuse și în conformitate cu prevederile Legii nr. 317/2003 privind actele normative ale Guvernului şi ale altor autorităţi ale administraţiei publice centrale şi locale, proiectul de hotărâre a Guvernului „cu privire la organizarea și funcționarea Agenției Naționale pentru Cercetare și Dezvoltare” urmează a fi supus procedurile avizării și consultării publice.

**Iurie CIOCAN,**

**Director**

**Centrul de implementare a Reformelor**